การเลิกจ้างลูกจ้างที่ละทิ้งหน้าที่
มีเจ้าของกิจการหลายท่านสอบถามมายังคอลัมน์ทนายคลายทุกข์ว่า
18 ส.ค. 2554

มีเจ้าของกิจการหลายท่านสอบถามมายังคอลัมน์ทนายคลายทุกข์ว่า
โดย.เดชา กิตติวิทยานันท์
มีเจ้าของกิจการหลายท่านสอบถามมายังคอลัมน์ทนายคลายทุกข์ว่า ลูกจ้างไม่ค่อยจะมีความรับผิดชอบในหน้าที่การงาน ขาดระเบียบวินัย ขาดงานบ่อย กิริยามารยาทไม่เหมาะสม ไม่เคารพผู้บังคับบัญชา ละทิ้งหน้าที่ทำให้บริษัทได้รับความเสียหาย จะเลิกจ้างได้หรือไม่ และความหมายของคำว่า ละทิ้งหน้าที่ หมายความว่าอย่างไร
“ละทิ้งหน้าที่” หมายความว่า ลูกจ้างมีหน้าที่ต้องทำงานให้แก่นายจ้าง แต่ไม่ทำหน้าที่หรือบกพร่องต่อหน้าที่ หรือไม่มาทำงานตามที่นัดหมายไว้
ตัวอย่างกรณีศึกษาที่ถือว่าลูกจ้างละทิ้งหน้าที่การงาน
1.ลูกจ้างขาดงานในวันทำงานหรือไม่ทำงานในเวลางาน ถือว่าละทิ้งหน้าที่
2.ลูกจ้างลาป่วยเท็จ ถือว่าละทิ้งหน้าที่
3.ลูกจ้างลาผิดระเบียบนายจ้างไม่อนุมัติ แต่ลูกจ้างยังคงหยุดงาน ถือว่าละทิ้งหน้าที่ 
4.ลูกจ้างลงชื่อเข้าทำงาน แต่ไม่ปฏิบัติงานตามหน้าที่หรือหลบหนีออกไปภายนอก
5.ลูกจ้างนัดหยุดงานโดยไม่ชอบ ถือว่าละทิ้งหน้าที่
6.ลูกจ้างรายวันไม่มาทำงาน ก็ถือว่าละทิ้งหน้าที่
ตัวอย่างที่ไม่ถือว่าลูกจ้างละทิ้งหน้าที่การงาน
1.ลูกจ้างไม่มาทำงานเพราะกรรมการผู้จัดการไม่ให้มาทำงาน ไม่ถือว่าละทิ้งหน้าที่
2.ลูกจ้างไม่ไปทำงานในระหว่างที่นายจ้างสั่งหยุดงานโดยจ่ายค่าจ้าง ร้อยละ 50 ของค่าจ้างปกติ ไม่ถือว่าละทิ้งหน้าที่
3.ลูกจ้างทำหน้าที่ขับรถยนต์ถูกยึดใบอนุญาตขับขี่และนายจ้างไม่ให้มาทำงาน ไม่ถือว่าละทิ้งหน้าที่
4.ลูกจ้างไม่มาทำงานเพราะถูกตำรวจจับและควบคุมตัว ไม่ถือว่าละทิ้งหน้าที่
ตัวอย่างกรณีลูกจ้างละทิ้งหน้าที่การงานแต่มีเหตุอันสมควร นายจ้างเลิกจ้างไม่ได้
1.ละทิ้งหน้าที่เพราะเหตุสุดวิสัย ถือว่ามีเหตุอันสมควร
2.ละทิ้งหน้าที่เนื่องจากสุขภาพ ถือว่ามีเหตุอันสมควร
3.ละทิ้งหน้าที่เพราะเหตุจำเป็นทางครอบครัว ถือว่ามีเหตุอันสมควร
4.ลูกจ้างหยุดงานเพื่อดูแลบุตรที่ป่วย ถือว่ามีเหตุอันสมควร
5.ลูกจ้างหยุดงานเพราะต้องดูแลมารดาที่ป่วย ถือว่ามีเหตุอันสมควร
6.ลูกจ้างหยุดงานไปร่วมงานศพมารดาสามี ถือว่าเป็นเหตุอันสมควร
7.ลูกจ้างหยุดงานไปจัดงานสมรสให้แก่บุตรสาว ถือว่าเป็นเหตุอันสมควร
ตัวอย่างการละทิ้งหน้าที่ของลูกจ้างที่ไม่มีเหตุสมควร นายจ้างเลิกจ้างได้
1.ลูกจ้างนัดหยุดงานโดยไม่ชอบ ถือว่าละทิ้งหน้าที่โดยไม่มีเหตุอันสมควร
2.ละทิ้งหน้าที่เพราะถูกผู้จัดการหมิ่นประมาทเรื่องส่วนตัวถือว่าไม่มีเหตุอันสมควร
3.นายจ้างมีคำสั่งย้ายออกโดยชอบแล้ว ไม่ไปปฏิบัติงานโดยอ้างว่าถูกนายจ้างกลั่นแกล้ง ถือว่าละทิ้งหน้าที่โดยไม่มีเหตุอันสมควร
4.ลูกจ้างดื่มสุราจนดึก ทำงานในวันรุ่งขึ้นไม่ได้ ถือว่าไม่มีเหตุอันสมควร
5.ละทิ้งหน้าที่ 17 วัน ไปเยี่ยมภรรยาที่ป่วยเป็นโรคติดเชื้อโดยไม่ยื่นใบลาตามระเบียบถือว่าไม่มีเหตุอันสมควร
6.ละทิ้งหน้าที่ 3 วัน ไปเยี่ยมภรรยาและพาภรรยาไปพบแพทย์ ยังไม่ถือว่ามีเหตุอันสมควร
7.ละทิ้งหน้าที่ไปเยี่ยมมารดาที่ไม่ป่วยมากโดยไม่ลา ถือว่าไม่มีเหตุอันสมควร
ตัวบทกฎหมายอ้างอิง
ประมวลกฎหมายแพ่งและพาณิชย์ มาตรา 583 บัญญัติว่า “ถ้าลูกจ้าง...ละทิ้งหน้าที่การงานไปเสียก็ดี...ท่านว่านายจ้างจะไล่ออกโดยมิพักต้องบอกกล่าวล่วงหน้าหรือให้สินไหมทดแทนก็ได้” 
พระราชบัญญัติคุ้มครองแรงงาน พ.ศ. 2541 มาตรา 119 นายจ้างไม่ต้องจ่ายค่าชดเชยให้แก่ลูกจ้างซึ่งเลิกจ้างในกรณีหนึ่งกรณีใด ดังต่อไปนี้
(5) ละทิ้งหน้าที่เป็นเวลา 3 วันทำงานติดต่อกัน ไม่ว่าจะมีวันหยุดคั่นหรือไม่ก็ตามโดยไม่มีเหตุอันสมควร
การเลิกจ้างโดยไม่จ่ายค่าชดเชยตามวรรคหนึ่ง ถ้านายจ้างไม่ได้ระบุข้อเท็จจริงอันเป็นเหตุที่เลิกจ้างไว้ในหนังสือบอกเลิกสัญญาจ้าง หรือไม่ได้แจ้งเหตุที่เลิกจ้างให้ลูกจ้างทราบในขณะที่เลิกจ้าง นายจ้างจะยกเหตุนั้นขึ้นอ้างในภายหลังไม่ได้
สุดท้ายนี้ ขอให้นายจ้างและลูกจ้างหันหน้าเข้าหากัน หากมีข้อพิพาทคดีแรงงานอยากให้ใช้วิธีการเจรจามากกว่าใช้ศาลเป็นเครื่องมือ